अजमेर। राजस्थान मेडिकल सर्विसेज कॉपरेरेशन के एमडी डॉ. समित शर्मा ने शनिवार को जेएलएन अस्पताल में निरीक्षण के दौरान हृदयरोग विभाग में महंगी दवाओं का बड़ा गोरखधंधा पकड़ा। उन्होंने मेडिकल कॉलेज के प्रिंसीपल को हृदय रोग विभाग में पिछले 6 माह में मरीजों को लिखी गईं दवाइयों की जांच के निर्देश दिए। साथ ही राजस्थान मेडिकल काउंसिल को भी पत्र भेजकर कहा है कि जो कुछ यहां किया जा रहा है वह मेडिकल एथिक्स के खिलाफ है।
हृदयरोग विभागाध्यक्ष डॉ. आर के गोखरू हैं। जानकारी के मुताबिक डॉ. समित शर्मा शनिवार को जवाहर लाल नेहरू अस्पताल का निरीक्षण करने आए थे। उन्होंने कार्डियोलॉजी विभाग में दवा वितरण सेंटर और लाइफ लाइन का निरीक्षण किया तो पता चला कि हृदयरोगियों को बेहद महंगी और अनावश्यक दवाएं लिखी जा रही हैं। सरकार मरीजों को निशुल्क दवा उपलब्ध करवा रही है फिर भी 30-30 हजार रुपए कीमत के इंजेक्शन बाहर से मंगवाए जा रहे हैं। इस दौरान उन्होंने कुछ पर्चियां पकड़ी जिन पर महंगे इंजेक्शन लिखे हुए थे।
इस पर उन्होंने डॉक्टरों से जवाब तलब किया, लेकिन कोई संतोषजनक जवाब नहीं मिला। तत्काल पूरे मामले की जांच कराने का निर्णय लिया और एक कमेटी का गठन कर दिया। कमेटी को तत्काल रिपोर्ट सौंपने के निर्देश दिए गए।मुख्य चिकित्सा एवं स्वास्थ्य अधिकारी डॉ. लक्ष्मण हरचंदानी की अध्यक्षता में गठित कमेटी में ड्रग इंस्पेक्टर ईश्वर सिंह यादव, पीसांगन के ब्लॉक अधिकारी आदि को शामिल किया। कमेटी ने पूरे प्रकरण की जो प्राथमिक रिपोर्ट सौंपी उससे हृदयरोग विभाग में मरीजों की जान और जेब से किए जा रहे खिलवाड़ का सच सामने आ गया।
यह हुई जांच
कमेटी ने लाइफ लाइन पर जाकर पूछताछ की- ‘इतना महंगा इंजेक्शन कहां से आया?’ बताया गया कि स्टॉकिस्ट ने रखवाया- ‘स्टॉकिस्ट का नाम बताएं?’ तो दस्तावेज देख कर बताया गया कि इंजेक्शन जवाहर रंगमंच के नजदीक इंदिरा मार्केट स्थित सीएच मेडिफार्मा ने भिजवाया है। कमेटी सीएच मेडिफार्मा जा पहुंची। वहां परमचंद गोखरू नामक व्यक्ति मिला जो हृदयरोग विभाग के अध्यक्ष डॉ. आरके गोखरू के भाई हैं। कमेटी को पूरा खेल समझ में आ गया। उसने पूरी रिपोर्ट देर शाम तक डॉ. समित शर्मा को सौंप दी।
रिपोर्ट मिलने के बाद समित शर्मा ने मेडिकल कॉलेज के प्राचार्य डॉ. पी के सारस्वत को निर्देश दिए कि वे पांच सदस्यीय कमेटी बनाकर हृदय रोग विभाग में पिछले छह माह में मरीजों को जो महंगे इंजेक्शन दिए गए उनकी गहनता से जांच करे कि वे वाकई मरीज की जान बचाने के लिए दिए गए या जेब काटने के लिए। उन्होंने राजस्थान मेडिकल कौंसिल को भी पत्र लिख कर पूरे मामले से अवगत कराया है। संभागीय आयुक्त और कलेक्टर को भी जांच रिपोर्ट की प्रति देते हुए पूरे मामले की जानकारी दी गई है। डॉ. सारस्वत को यह निर्देश भी दिए गए हैं कि वे डॉ. गोखरू व अन्य संबंधित चिकित्सकों को कारण बताओ नोटिस जारी कर जवाब तलब करें।
मैं तीन बार चेता चुका हूं..
॥मरीजों को सरकार द्वारा दी जा रही दवाएं ही लिखने और देने के लिए मैं डॉ. गोखरू को तीन बार पहले भी चेता चुका हूं। डॉ. समित शर्मा ने जो निर्देश दिए हैं उसके मुताबिक कमेटी गठित कर दी गई है और सोमवार से जांच आरंभ कर दी जाएगी।
डॉ. पी.के. सारस्वत, प्रिंसीपल, जेएलएन मेडिकल कॉलेज
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva